Twee vas wat polisiebeamptes in Durban aanval(Foto: SA Polisie) Twee persone is in Lamontville in Durban in hegtenis geneem nadat hulle polisiebeamptes, wat op begeleidingsdiens was, aangeval het. Een polisiebeampte is beseer en ŉ polisievoertuig is beskadig. Kapt. Nqobile Gwala, woordvoerder van die polisie, het gesê polisiebeamptes in Lamontville het op 19 September 2019 twee verdagtes, albei 38 jaar oud, in hegtenis geneem. Hulle sal binnekort in die Wentworth-landdroshof verskyn. Polisie het Donderdag die balju van die hof begelei om ŉ uitsettingsbevel op ŉ perseel in Ntulistraat uit te voer toe ŉ oproerige skare hulle gekonfronteer het, het Gwala bygevoeg. “ŉ Groep persone het die polisiebeamptes aangeval en hulle verhoed om hulle pligte uit te voer. Hulle het die beamptes met klippe bestook.” Twee persone is in hegtenis geneem op aanklag van opsetlike saakbeskadiging, aanranding met die doel om ernstig te beseer en openbare geweld.